Abdullah C.D

Abdullah C.D atau nama sebenarnya, Che Dat bin Anjang Abdullah (juga dieja sebagai Cik Dat Anjang Abdullah; lahir 2 Oktober 1923) merupakan seorang ahli Parti Komunis Malaya (PKM). Beliau dilahirkan di Lambor Kanan, Parit, Perak Darul Ridzuan pada tahun 1923. Seperti juga Rashid Maidin dan Chin Peng, Abdullah juga berkahwin dengan seorang gadis Cina yang juga menjadi ahli Parti Komunis Malaya.

Biografi 
Abdullah berasal dari Lambor Kiri, Perak. Beliau mendapat pendidikan sehingga darjah lima Sekolah Melayu Parit, sebelum menyambungkan pelajaran di Sekolah Inggeris Tapah. Kemudian, beliau belajar di Sekolah Inggeris Clifford di Kuala Kangsar setakat darjah tujuh sebelum berhenti apabila Perang Dunia Kedua meletus.

Beliau menyertai Parti Komunis Malaya pada tahun 1948 dan sejak itu berjuang dengan senjata di dalam hutan menentang penjajahan British di Tanah Melayu. Nama Tanah Melayu ditukar nama kepada Malaysia setelah bergabung dengan Sarawak dan Sabah pada tahun 1963.

Abdullah C.D dilantik menjadi Komander Rejimen Ke-10 PKM mengetuai pasukan komunis Melayu bergerak di sekitar kawasan Narathiwat di sempadan Malaysia–Thailand dan di dalam hutan Kelantan, dan menerima arahan secara langsung daripada pemimpin nombor 1, Chin Peng.

Pada tahun 1989, pihak PKM telah meletak senjata dan keluar dari hutan di sempadan Thailand untuk menandatangani perjanjian damai yang dikenali sebagai Rundingan Damai Haadyai di Hat Yai, Thailand. Selepas perjanjian Perdamaian Haadyai antara pihak kerajaan Malaysia dan kerajaan Thailand, beliau dan kebanyakan anggota PKM termasuk isterinya, Suriani Abdullah, tidak lagi mengikat diri dengan polisi perjuangan bersenjata. Semua senjata simpanan turut dimusnahkan sejajar dengan perjanjian tersebut. Bekas Setiausaha Agung PKM, Chin Peng telah datang menemui mereka beberapa hari sebelum rundingan perdamaian itu lalu menyatakan maklum balas daripada ahli-ahli PKM yang sendiri bersetuju sebulat suara untuk menamatkan peperangan. Suriani mendakwa bahawa persetujuan ini ialah penyelesaian terhormat, bukannya penyerahan diri.

Kini, Abdullah menjadi pemimpin kepada 436 orang penduduk di Kampung Banchulabhorn Pattana 12 di daerah Sukhirin, selatan Thailand yang kebanyakannya mengusahakan tanaman getah serta bercucuk tanam untuk menyara kehidupan. Beliau turut memegang kewarganegaraan negara Thai.

Rujukan

Pautan luar
 Memoir Abdullah CD

Kelahiran 1923
Orang Malaysia berketurunan Melayu
Orang hidup
Anggota Parti Komunis Malaya
Muslim Malaysia
Ahli politik Malaysia berketurunan Melayu
Orang dari Perak
Orang Malaysia berketurunan Minangkabau